Livskunst er en betegnelse for kunsten at leve vel eller få det bedste ud af sit liv. På den måde kan livskunst både betegne den egenskab, indsigt eller særlige levemåde, der skal til for at kunne leve et godt liv. Livskunst er blevet populært de senere år, og der findes forskellige tilgange:  Filosofisk livskunst Den filosofiske livskunst har været kendt siden antikken. Det er ikke simpel selvhjælpslitteratur men har fokus på, hvordan man kan få et mere bevidst liv ved at søge efter visdom. Selve betegnelsen ‘livskunst’ stammer fra den oldgræske filosof Platon. I Danmark er den filosofiske livskunst blevet genoplivet af filosoffen Anders Dræby. Han beskriver filosofisk livskunst som en praktisk etik, der har fokus på opnåelse af det gode liv. Filosofisk livskunst er derfor noget andet end livsfilosofi. Anders Dræby demonstrerer i bogen Livskunsten – filosofien om at vågne op til livet, hvordan filosofien kan vise vejen til at vågne op fra en form for søvngængerliv. Det forudsætter, at man forholder sig til døden, forvandler sit indre og træder ud af flokken og det konforme liv. Derigennem kan man få et liv, der i højere grad er baseret på menneskelige end på materielle værdier.  Visdomsordenes livskunst En del af livskunsten findes især som samlinger af visdomsord fra filosofi og litteratur. Nogle af disse samlinger findes som almanakker, der indeholder en fortegnelse over årets dage med et visdomsord til de enkelte dage. I Danmark er denne tilgang repræsenteret ved bogen Livskunstens almanak, hvor Nils Simonsen og Karen Glemte har samlet en række visdomsord. Svend Christiansen står bag Livskunstens Almanak - Anden Samling, der omfatter ordsprog, citater og bønner til hver eneste af årets dage.  Hverdagens livskunst Livskunsten findes også som "hverdagens livskunst", der sætter fokus på at kunne leve et almindeligt hverdagsliv. Litteratur om denne form for livskunst handler først og fremmest om at skabe større trivsel eller lykke i hverdagen. I Danmark udgav forfatteren Edith Rode allerede i 1948 bogen Livskunst uden filosofi, der kan betragtes som en lærebog i almindelige leveregler. Den danske læge Jesper Bay-Hansen fortæller i Livskunst i praksis – empowerment i din hverdag hele livet om, hvordan man træffer de valg, der giver størst mulig glæde og trivsel. Jesper Bay-Hansen har også skrevet bogen Mærk efter, der giver en anvisning på, hvordan vi får et godt liv ved at mærke efter i os selv.  Derudover kan nævnes den schweiziske forfatter Rolf Dobellis bog Kunsten at leve godt, som hævder, at det kræver en hel værktøjskasse af redskaber og tankesæt for at kunne leve godt. Rolf Dobelli er også forfatter til bogen Kunsten at tænke klart, der viser, hvordan klar tænkning giver mulighed for at træffe valg, samt bogen Kunsten at handle klogt, som handler om at handle mere hensigtsmæssigt i hverdagen. Den tyske forfatter Wilhelm Schmids bog Kunsten at blive gammel har til gengæld et mere specifikt fokus på at blive gammel med ro, eftertænksomhed og nydelse. I den anden ende af aldersskalaen har Lasse Schou Larsen udgivet bogen Livskunst for drengerøve, der viser, hvordan yngre mænd kan opnå et lykkeligt liv.  Psykologisk og psykoterapeutisk livskunst Der findes også psykologisk livskunst, som blandt andet er repræsenteret i de tyske bøger Lebenskunst og Psychologie der Lebenskunst. Meget af denne psykologiske livskunst tager et videnskabeligt udgangspunkt i den positive psykologi. Sådan handler det gode liv om at have en positiv livsindstilling. Den psykologiske tilgang anvendes blandt andet inden for coaching. Andre psykologer og psykoterapeuter har et andet udgangspunkt eller ser mere snævert på blandt andet kunsten at give slip eller begrænse sig.  Den hollandsk-britiske Emmy van Deurzen opfatter eksistentiel terapi som en livskunst, der handler om at lære klienterne at leve livet Det kræver, at der læres indsigt og færdigheder til at leve livet.  Religiøs og spirituel livskunst Noget af livskunsten er baseret på religiøse tanker eller er spirituel. Det omfatter både kristne, buddhistiske, hinduistiske og mere moderne spirituelle opfattelser af livskunsten. Den tyske teolog Wilfried Engemanns bog Frihed og kristen livskunst lægger vægt på, hvordan den kristne tro og de bibelske tekster kan bidrage til et godt liv. Christopher Hansards bog Tibetansk livskunst har til gengæld sit udgangspunkt i den tibetanske buddhisme. Bogen fortæller om, hvordan man kan opnå en kontrol af tankens kraft. Baggrunden er den åndelige og religiøse disciplin, der er blevet kendt under navnet ’bon’. Endelig har den indiske hinduguru Sri Sri Ravi Shankar udgivet en lang række bøger om livskunst. Han står bag den internationale organisation ’Art of Living’, der ikke er tilknyttet nogen egentlig religiøs retning men er mere spirituel og udbreder yoga og meditation.  Livskunstner Ordet 'livskunstner' bruges som en betegnelse for en person, der formår at få det bedste ud af sit liv. Det vil sige et menneske, der er i stand til at leve et meningsfuldt liv og nyde sin tilværelse. Begrebet bruges sommetider om personer, der har en meget individuel og kreativ tilgang til livet, og som derfor lever et inspirerende liv. Nogle af disse personer er ligefrem kunstnere i ordets mest almindelige betydning.